b'\n_START_ARTICLE_\nKuber\n_START_SECTION_\nPoreklo\n_START_PARAGRAPH_\nKuberjev \xc5\xbeivljenjepis je v drugi knjigi \xc4\x8cude\xc5\xbeev sv. Demetrija. Knjiga je hagiografsko delo, napisano v Solunu v 680. ali 690. letih. Znanstvena teorija, ki jo je prvi predlagal bolgarski zgodovinar Vasil Zlatarski, trdi, da je bil Kuber \xc4\x8detrti sin kana Kubrata, kr\xc5\xa1\xc4\x8danskega vladarja Onogurskih Prabolgarov, naseljenih v stepah severno od \xc4\x8crnega morja. Po pisanju Teofana Spovednika je Kubratov \xc4\x8detrti (neimenovani) sin po o\xc4\x8detovi smrti okrog leta 642 s svojo vojsko zapustil \xc4\x8drnomorske stepe, se naselil v nekdanji rimski provinci Drugi Panoniji in postal avarski vazal. Ameri\xc5\xa1ki zgodovinar John Van Antwerp Fine ml. se strinja z Zlatarskim in dodaja, da je Kuber dobil ime po svojem o\xc4\x8detu, ker sta Kuber in Kubrat zelo verjetno gr\xc5\xa1ki razli\xc4\x8dici istega prabolgarskega imena.\n_START_SECTION_\nVladanje v Panoniji\n_START_PARAGRAPH_\nKuber je vladal kot kaganov guverner na narodnostno me\xc5\xa1anem ozemlju. Med prebivalci so bili tudi potomci vojnih ujetnikov, ki so jih Avari zajeli na Balkanskem polotoku in jih naselili v okolici Sirmija. Zgodovinar Samuel Sz\xc3\xa1deczky-Kardoss, ki se strinja s trditvijo, da je bil Kuber Kubratov sin in pripadnik vladarskega klana Dulo, trdi, da je kagan Kubra imenoval za guvernerja Panonije zato, da bi ga lo\xc4\x8dil od prabolgarskih podlo\xc5\xbenikov, ki so skupaj z njim zapustili \xc4\x8drnomorske stepe. Kubrovi panonski podlo\xc5\xbeniki so sami sebe imenovali Sermesianoi (Sremci), Bizantinci pa so jih imenovali Bolgari. Ohranili so svoje kr\xc5\xa1\xc4\x8danske obi\xc4\x8daje, \xc4\x8deprav so Avari njihove prednike zajeli \xc5\xbee \xc5\xa1estdeset let pred Kuberjevim imenovanjem._NEWLINE_Sermesianoi niso prenehali sanjati, da se bodo neko\xc4\x8d vrnili v domovino svojih prednikov. Kuber je izkoristil njihova \xc4\x8dustva in se po pisanju v \xc4\x8cude\xc5\xbeih sv. Demetrija uprl avarskemu kaganu. Sodobni zgodovinarji trdijo, da se je upor zgodil v 670. letih ali na za\xc4\x8detku 680. let. Kubru se je pridru\xc5\xbeilo pribli\xc5\xbeno 70.000 Sremcev in se odpravilo proti Bizantinskemu cesarstvu. Kagan jih je poslu\xc5\xa1al zaustaviti, po petih ali \xc5\xa1estih porazih pa je odnehal in uporniki so pobegnili preko Donave.\n_START_SECTION_\nVladanje v Makedoniji\n_START_PARAGRAPH_\nKuber in njegovi uporniki so prodrli do Soluna, kjer so se nameravali naseliti. K bizantinskemu cesarju, katerega imena \xc4\x8cude\xc5\xbei sv. Demetrija ne omenjajo, so poslali delegacijo s pro\xc5\xa1njo za njegovo dovoljenje. Cesar je naselitev odobril in bli\xc5\xbenjemu slovanskemu plemenu Dragoviti ukazal, da jih oskrbijo s hrano. Ljudje so se \xc5\xa1e vedno \xc5\xbeeleli vrniti na domove svojih prednikov in se za\xc4\x8deli razseljevati. Kuber se je ustra\xc5\xa1il, da bo zaradi tega njegova mo\xc4\x8d preve\xc4\x8d upadla, in je zaprosil cesarja, da Sermesianoiem prepove odseljevanje in potrdi Kubrov polo\xc5\xbeaj njihovega vladarja. Zgleda, da cesar njegove zahteve ni odobril, ker je nameraval izkoristiti dr\xc5\xbeavljansko vojno v mestu in zasesti Solun. V hagiografiji sv. Demetrija pi\xc5\xa1e, da so me\xc5\xa1\xc4\x8dani odkrili Kubrove agente, ki so mu nameravali odpreti mestna vrata, in mu prepre\xc4\x8dili vstop v mesto._NEWLINE_Drugih podatkov o Kubrovem \xc5\xbeivljenju ni. Nekaj sodobnih zgodovinarjev, med njimi Zlatarski and Cankova-Petkova, trdi, da je v Makedoniji ustanovil dr\xc5\xbeavo, vzporedno z Asparuhovim Prvim bolgarskim cesarstvom. Trdijo tudi, da je bizantinski cesar Justinijan II. podjarmil slovanska plemena v okolici Soluna in na povratku v Konstantinopel leta 689 padel v prabolgarsko zasedo in bil pora\xc5\xbeen. Na napisu ob Madarskem konjeniku pi\xc5\xa1e, da je Asparuhov sin Tervel sodeloval \xc2\xbbs strici v Solunu\xc2\xab proti bizantinskemu cesarju Justinijanu II.:_NEWLINE_Cesar Justinijan je sklenil pogodbo [\xe2\x80\xa6] Bolgari [\xe2\x80\xa6] in pri\xc5\xa1el k Tervelu. Moji strici v Solunu niso zaupali cesarju z odrezanim nosom in so se vrnili v Kisinije [...] eden od njegovih [...] Vladar Tervel je sklenil pogodbo in dal cesarju pet tiso\xc4\x8d [...] z mojo pomo\xc4\x8djo je cesar dosegel lepo zmago._NEWLINE_Makedonski arheolog Ivan Mikul\xc4\x8di\xc4\x8d, ki zaklada iz Vrapa in Ersek\xc3\xabja v Albaniji pripisuje Kubrovemu ljudstvu, trdi, da arheolo\xc5\xa1ke najdbe potrjujejo prisotnost Prabolgarov v Makedoniji in vzhodni Albaniji.\n_START_SECTION_\nZanimivost\n_START_PARAGRAPH_\nPo Kubru se imenuje Kuber Peak v gorovju Tangra na Livingstonovem otoku v Ju\xc5\xbenih \xc5\xa1etlandskih otokih na Antarktiki.'